CELEX: 62003TO0120
Language: da
Date: 2004-02-09 00:00:00
Title: Kendelse afsagt af Retten i Første Instans (Anden Afdeling) den 9. februar 2004. # Synopharm GmbH & Co. KG mod Kontoret for Harmonisering i det Indre Marked (Varemærker og Design) (KHIM). # EF-varemærker - indsigelse - tilbagekaldelse af indsigelse - stillingtagen til sagen ufornøden. # Sag T-120/03.

Sag T-120/03
      Synopharm GmbH & Co. KG
      mod
      Kontoret for Harmonisering i det Indre Marked (Varemærker og Design) (KHIM)
      »EF-varemærker – indsigelse – tilbagekaldelse af indsigelse – ufornødent at træffe afgørelse«
      Rettens kendelse (Anden Afdeling) af 9. februar 2004 I
      Sammendrag af kendelse
      1.     EF-varemærker – klagesag – annullationssøgsmål mod afvisning af varemærkeansøgning som følge af en indsigelse – tilbagekaldelse
            af indsigelse – sagsgenstanden bortfaldet – ufornødent at træffe afgørelse i sagen
      (Rettens procesreglement, art. 113; Rådets forordning nr. 40/94, art. 63)
      2.     EF-varemærker – bemærkninger fra tredjemand og indsigelse – tilbagekaldelse af indsigelse – muligt på ethvert tidspunkt
      (Rådets forordning nr. 40/94, art. 42-44)
      3.     EF-varemærker – klagesag – søgsmål for Fællesskabets retsinstanser – Rettens kompetence – pålæg til Harmoniseringskontoret
            – udelukket
      (Rådets forordning nr. 40/94, art. 63, stk. 6)
      1.     Ved tilbagekaldelse af den rejste indsigelse mod registreringen af et EF-varemærke bortfalder genstanden for det søgsmål,
         der er indledt til prøvelse af en afgørelse truffet af et appelkammer ved Kontoret for Harmonisering i det Indre Marked (Varemærker
         og Design), hvorved varemærkeansøgningen er blevet afvist som følge af indsigelsen, hvorefter det i henhold til procesreglementets
         artikel 113 ikke længere er fornødent for Retten at træffe afgørelse i sagen.
      
      Når en indsigelse trækkes tilbage under en sag for appelkammeret, hvorunder der skal tages stilling til en afgørelse om indsigelsen,
         eller under en sag for Fællesskabets retsinstanser, der vedrører en afgørelse om en klage indgivet til Harmoniseringskontoret
         over afgørelsen vedrørende indsigelsen, forsvinder grundlaget for sagen reelt, og denne er således uden genstand. 
      
      (jf. præmis 18, 20 og 24)
      2.     I forbindelse med en indsigelsesprocedure over for registreringen af et EF-varemærke i henhold til artikel 42 ff. i forordning
         nr. 40/94 kan indsigelsen principielt trækkes tilbage på ethvert tidspunkt. Selv om det er korrekt, at lovgiver i artikel
         44, stk. 1, første punktum, i forordning nr. 40/94 kun udtrykkeligt har fastsat en mulighed for tilbagekaldelse af en ansøgning
         om registrering af et varemærke, er varemærkeansøgeren og indsigeren imidlertid som følge af opbygningen af forordningen ligestillet
         i indsigelsessagen, således at denne lighed også omfatter muligheden for at trække sagsakter tilbage.
      
      (jf. præmis 19)
      3.     I forbindelse med en sag, der er indbragt for Fællesskabets retsinstanser til prøvelse af en afgørelse fra et appelkammer
         ved Kontoret for Harmonisering i det Indre Marked (Varemærker og Design), skal sidstnævnte i henhold til artikel 63, stk. 6,
         i forordning nr. 40/94 træffe de foranstaltninger, der er nødvendige til opfyldelse af disse retsinstansers afgørelse ved
         kendelse eller dom. Det tilkommer derfor ikke Retten at give Harmoniseringskontoret et pålæg.
      
      (jf. præmis 23)

      
      
      
      
      
      
      
      
      
      
      
      
      
      
      
            
            RETTENS KENDELSE (Anden Afdeling)9. februar 2004(1)
            
            
         
            »EF-varemærker  –  indsigelse  –  tilbagekaldelse af indsigelse  –  stillingtagen til sagen ufornøden«
            
          I sag T-120/03,
         
         
         Synopharm GmbH & Co. KG ved avocat G. Hodapp,
         
         
         sagsøger,
         
         mod
         Kontoret for Harmonisering i det Indre Marked (Varemærker og Design) (KHIM) ved G. Schneider og U. Pfleghar, som befuldmægtigede,
         
         sagsøgt, sagsøgt,den anden part i sagen for Appelkammeret ved Kontoret for Harmonisering i det Indre Marked (Varemærker og Design):Pentafarma – Sociedade Técnico-Medicinal Lda ved avocat J. Pereira da Cruz,
         
         intervenient,
         
          angående en påstand om annullation af den afgørelse, der blev truffet den 15. januar 2003 af Tredje Appelkammer ved Kontoret
         for Harmonisering i det Indre Marked (Varemærker og Design) (sag R 44/2002-3) vedrørende en indsigelsessag mellem Synopharm
         GmbH & Co. KG og Pentafarma – Sociedade Técnico-Medicinal Lda,
         
         har
         
         
         
         DE EUROPÆISKE FÆLLESSKABERS RET I FØRSTE INSTANS (Anden Afdeling),
         
          sammensat af afdelingsformanden, J. Pirrung, og dommerne A.W.H. Meij og N.J. Forwood, 
         
          justitssekretær: H. Jung,
         
         afsagt følgende
         
         
         Kendelse
            
               Sagens baggrund
            
         
         1
            
          Den 24. oktober 1997 indgav sagsøgeren i henhold til Rådets forordning (EF) nr. 40/94 af 20. december 1993 om EF-varemærker
         (EFT 1994 L 11, s. 1), som ændret, en EF-varemærkeansøgning om et ordmærke til Kontoret for Harmonisering i det Indre Marked
         (Varemærker og Design) (herefter »Harmoniseringskontoret«).
         
         
         
         2
            
          Varemærket, der er søgt registreret, er ordmærket DERMASYN.
         
         
         
         3
            
          De varer, som varemærkeansøgningen vedrører, henhører under klasse 1, 3 og 5 i Nice-arrangementet af 15. juni 1957 vedrørende
         international klassificering af varer og tjenesteydelser til brug ved registrering af varemærker, som revideret og ændret,
         dvs:
         
         
         
          
         –
            »Kemiske produkter til industrielle formål, nemlig kosmetiske og dermatologiske basisprodukter til recepturer til kosmetiske
               og dermatologiske formål«, henhørende under klasse 1
            
         
         
         
         
          
         –
            »Kosmetiske præparater, parfumerivarer, æteriske olier, sæbe og tandplejemidler«, henhørende under klasse 3
         
         
         
         
          
         –
            »Farmaceutiske og veterinærmedicinske præparater samt præparater til sundhedspleje; diætetiske præparater til medicinsk brug;
               plastre og forbindsstoffer, desinfektionsmidler, præparater til udryddelse af skadedyr; svampe- og ukrudtsdræbende midler«,
               henhørende under klasse 5.
            
         
         
         
         
         
         4
            
          Ansøgningen blev offentliggjort i EF-Varemærketidende den 20. juli 1998 (nr. 54/98, s. 557).
         
         
         
         5
            
          Den 20. oktober 1998 rejste Pentafarma – Sociedade Técnico-Medicinal Lda i medfør af artikel 42 og artikel 8, stk.1, litra b), og stk. 5, i forordning nr. 40/94 indsigelse mod registreringen af
         det ansøgte varemærke for de varer, der henhører under klasse 1, 3 og 5, således som de er anført i ansøgningen om varemærket.
         Indsigelsen var støttet på ordmærket DERMAZIL, som er registreret i Portugal for varer henhørende under klasse 5, nemlig for
         »farmaceutiske og veterinærmedicinske præparater, humanmedicinske lægemidler og lægemidler til veterinær brug, produkter til
         sundhedspleje og desinfektionsmidler«.
         
         
         
         6
            
          Ved afgørelse af 11. oktober 2001 gav Harmoniseringskontorets indsigelsesafdeling delvist medhold i indsigelsen og afviste
         varemærkeansøgningen for visse varer henhørende under klasse 3 (»kosmetiske præparater, sæbe og tandplejemidler«) og klasse
         5 (»farmaceutiske og veterinærmedicinske præparater samt præparater til sundhedspleje; diætetiske præparater til medicinsk
         brug, plastre og forbindsstoffer, desinfektionsmidler, præparater til udryddelse af skadedyr; svampe- og ukrudtsdræbende midler«).
         
         
         
         7
            
          Ved afgørelse af 15. januar 2003 (herefter »den anfægtede afgørelse«) annullerede Harmoniseringskontorets Tredje Appelkammer
         Indsigelsesafdelingens afgørelse, for så vidt denne havde afslået ansøgningen om det pågældende ordmærke for »præparater til
         udryddelse af skadedyr, svampe- og ukrudtsdræbende midler« henhørende under klasse 5, og afviste i øvrigt sagsøgerens klage.
         
         Retsforhandlinger
         
         8
            
          Ved stævning indleveret til Rettens Justitskontor den 10. april 2003 har sagsøgeren anlagt nærværende sag. 
         
         
         
         9
            
          Den 19. juni 2003 blev tysk valgt som processprog i den foreliggende sag i henhold til artikel 131, stk. 2, i Rettens procesreglement.
         
         
         
         
         10
            
          Ved skrivelse af 7. juli 2003 oplyste Harmoniseringskontoret Retten om, at intervenienten ved skrivelse af 8. maj 2003 havde
         meddelt kontoret, at en aftale var indgået mellem parterne, og intervenienten havde som følge heraf trukket sin indsigelse
         tilbage. Kontoret vurderede derfor, at det i henhold til procesreglementets artikel 113 var ufornødent at tage stilling i
         den foreliggende sag.
         
         
         
         11
            
          Ved skrivelse af 10. september 2003 forelagde sagsøgeren sine bemærkninger til Harmoniseringskontorets skrivelse.
         
         
         
         12
            
          Ved skrivelse af 6. oktober 2003 besvarede Harmoniseringskontoret sagsøgerens bemærkninger.
         
         Spørgsmålet, om det er ufornødent at træffe afgørelse i sagenParternes argumenter
         
         13
            
          Harmoniseringskontoret har anført, at idet indsigelsen gyldigt er blevet trukket tilbage, er sagens genstand bortfaldet, og
         at det i overensstemmelse med artikel 113 i procesreglementet ikke længere er fornødent at træffe afgørelse i den foreliggende
         sag (jf. i denne retning Rettens kendelse af 3.7.2003, sag T-10/01, Lichtwer Pharma mod KHIM – Biofarma (Sedonium), Sml. II,
         s. 2225).
         
         
         
         14
            
          Harmoniseringskontoret har understreget, at det, så længe sagen verserer for Retten, ikke kan behandle registreringen. Kontoret
         har dog anført, at det vil træffe de foranstaltninger, der er nødvendige til opfyldelsen af Rettens kendelse eller dom.
         
         
         
         15
            
          Sagsøgeren er uenig i Harmoniseringskontorets opfattelse, hvorefter sagens genstand er bortfaldet, fordi indsigelsen er trukket
         tilbage. Tilbagetrækningen af indsigelsen har nemlig den virkning, at den fuldstændigt fratager appelkammerets afgørelse et
         juridisk grundlag. I medfør af forordning nr. 40/94 har varemærkeansøgeren en ret til registrering, for så vidt som der i
         henhold til artikel 7 og 8 i samme forordning ikke foreligger absolutte eller relative registreringshindringer. Denne ret
         til registrering er begrundet i den omstændighed, at selve varemærkeansøgningen i medfør af artikel 24 i forordning nr. 40/94
         er omfattet af virksomhedens ejendomsret. En manglende registrering ville derfor være ensbetydende med fratagelse af en allerede
         erhvervet genstand for ejendomsret (dvs. EF-varemærkeansøgningen) uden juridisk begrundelse og med den virkning at hindre
         kapitalens og varernes fri bevægelighed, hvor sidstnævnte omfatter den frie bevægelighed af de pågældende rettigheder.
         
         
         
         16
            
          Sagsøgeren påpeger til støtte for sine argumenter, at hvis der i henhold til artikel 45 i forordning nr. 40/94 og regel 23,
         stk. 2, i Kommissionens forordning (EF) nr. 2868/95 af 13. december 1995 om gennemførelsesbestemmelser til forordning nr. 40/94
         (EFT L 303, s. 1) er gjort indsigelse, og proceduren er indstillet, fordi indsigelsen er blevet trukket tilbage, anmoder Harmoniseringskontoret
         ansøgeren om at betale registreringsgebyret inden for en frist på to måneder fra anmodningens modtagelse for herefter at registrere
         EF-varemærket.
         
         
         
         17
            
          Sagsøgeren har afslutningsvis konkluderet, at den anfægtede afgørelse skal annulleres, og at Harmoniseringskontoret skal pålægges
         at registrere det pågældende varemærke.
         
         Rettens bemærkninger
         
         18
            
          Retten fastslår, at den foreliggende sag er uden genstand som følge af, at indsigelsen er trukket tilbage (jf. Sedonium-kendelsen,
         præmis 14). I den foreliggende sag finder den argumentation anvendelse, som Retten anførte i præmis 15-18 i den nævnte kendelse.
         
         
         
         
         19
            
          I denne forbindelse bemærkes for det første, at en indsigelse principielt kan trækkes tilbage på ethvert tidspunkt. Det er
         korrekt, at lovgiver i artikel 44, stk. 1, første punktum, i forordning nr. 40/94 kun har fastsat en udtrykkelig mulighed
         for tilbagetagelse af en ansøgning om registrering af et varemærke. Da det imidlertid følger af opbygningen af forordning
         nr. 40/94, at varemærkeansøgeren og indsigeren er ligestillet i indsigelsessagen, må det antages, at denne lighed også omfatter
         muligheden for at trække sagsakter tilbage.
         
         
         
         20
            
          For det andet bemærkes, at når en indsigelse trækkes tilbage under en sag for appelkammeret, hvorunder der skal tages stilling
         til en afgørelse om indsigelsen, eller under en sag for Fællesskabets retsinstanser, der vedrører en afgørelse om en klage
         indgivet til Harmoniseringskontoret over afgørelsen vedrørende indsigelsen, forsvinder grundlaget for sagen, og denne er således
         uden genstand.
         
         
         
         21
            
          Hvad angår Indsigelsesafdelingens afgørelse bemærkes, at denne ikke har fået retskraft. I overensstemmelse med artikel 57,
         stk. 1, andet punktum, i forordning nr. 40/94 har en klage til Harmoniseringskontoret opsættende virkning. En afgørelse som
         Indsigelsesafdelingens, der kan gøres til genstand for en sådan klage, får derfor først retskraft, når der ikke inden for
         den i artikel 59, stk. 1, i forordning nr. 40/94 fastsatte frist er indgivet klage til kontoret, eller når appelkammeret har
         afvist klagen endeligt. Ingen af disse situationer foreligger i denne sag, idet den anfægtede afgørelse heller ikke har fået
         retskraft. Det fremgår i denne forbindelse af artikel 62, stk. 3, i forordning nr. 40/94, at appelkamrenes afgørelser først
         får retskraft fra udløbet af den frist, der er omhandlet i artikel 63, stk. 5, i forordning nr. 40/94, eller, såfremt en sådan
         afgørelse inden for denne frist er indbragt for Domstolen, fra tidspunktet for dens afvisning. Ingen af disse situationer
         foreligger her (jf. i denne retning Sedonium-kendelsen, præmis 15-18).
         
         
         
         22
            
          Da den anfægtede afgørelse ikke har fået retskraft, skal den ikke annulleres.
         
         
         
         23
            
          Vedrørende sagsøgerens påstand om, at Retten skal pålægge Harmoniseringskontoret at registrere det ansøgte varemærke, skal
         det bemærkes, at i forbindelse med en sag, der er indbragt for Fællesskabets retsinstanser til prøvelse af en afgørelse fra
         et appelkammer ved Harmoniseringskontoret, skal dette i henhold til artikel 63, stk. 6, i forordning nr. 40/94 træffe de foranstaltninger,
         der er nødvendige til opfyldelse af disse retsinstansers afgørelse ved kendelse eller dom. Det tilkommer derfor ikke Retten
         at give Harmoniseringskontoret et pålæg (jf. navnlig Rettens dom af 23.10.2002, sag-T-388/00, Institut für Lernsysteme mod
         KHIM – Educational Services (ELS), Sml. II, s. 4301, præmis 19).
         
         
         
         24
            
          Det må herefter blot konkluderes i henhold til procesreglementets artikel 113, at det ikke længere er fornødent at træffe
         afgørelse i sagen.
         
         
         Sagens omkostninger
         25
            
          Procesreglementets artikel 87, stk. 6, bestemmer, at såfremt det er ufornødent at træffe afgørelse om sagens genstand, er
         Retten frit stillet i sin afgørelse om sagens omkostninger.
         
         
         
         26
            
          På baggrund af sagens omstændigheder bemærkes, at det forhold, at det er blevet ufornødent at træffe afgørelse i sagen, følger
         af, at sagsøgeren og intervenienten er nået til en mindelig løsning, og ikke af en aftale mellem sagsøgeren og sagsøgte. Sagsøgeren
         og intervenienten bør derfor pålægges at bære deres egne omkostninger og at betale de af sagsøgte afholdte omkostninger (jf.
         Sedonium-kendelsen, præmis 20).
         
         
         På grundlag af disse præmisser
         
         
         
            
            RETTEN (Anden Afdeling)
         
         
         
         
            
            
            
               1)
                  Det er ufornødent at træffe afgørelse i sagen.
               
            
            
            
            
               2)
                  Sagsøgeren og intervenienten bærer deres egne omkostninger og betaler hver halvdelen af sagsøgtes omkostninger.
               
            
             Således bestemt i Luxembourg den 9. februar 2004.
         
         
         
                  H. Jung
               
               
                  J. Pirrung
               
            
         
         
         
                  Justitssekretær
               
               
                  Afdelingsformand
               
            
      
      
          1 –
            
            Processprog: tysk.